Δ Ε Λ Τ Ι Ο Τ Υ Π Ο Υ

ΘΕΜΑ : ‘’ Συνάντηση του Δημάρχου κ.Κυρίτση με τον Υφ.Αθλητισμού με δύο μεγάλες ειδήσεις για την Κω: ανακατασκευή παλιού γηπέδου Ανταγόρα και υπογραφή της σύμβασης για νέο παρκέ στο κλειστό γήπεδο μπάσκετ.’’

Με τον Υφυπουργό, αρμόδιο για θέματα αθλητισμού κ.Βασιλειάδη, συναντήθηκε σήμερα στην Αθήνα ο Δήμαρχος Κω κ.Γιώργος Κυρίτσης προκειμένου να υπογραφεί η σύμβαση μεταξύ Υπουργειου και Δήμου για την αντικατάσταση του παρκέ στο κλειστό γήπεδο μπάσκετ.

Η συνάντηση, που πραγματοποιήθηκε σε άριστο κλίμα συνεννόησης και συνεργασίας, έβγαλε και μια μεγάλη είδηση για την Κω.

**Το Υπουργείο Αθλητισμού και ο Δήμος Κω συμφώνησαν να χρηματοδοτήσουν από κοινού την ανακατασκευή του παλιού γηπέδου του Ανταγόρα , προκειμένου να μετατραπεί σε ένα σύγχρονο στάδιο.** Ο Δήμος Κω έχει εκπονήσει τη μελέτη, η οποία ήδη αποστάλθηκε με ηλεκτρονικό ταχυδρομείο και αύριο κιόλας θα βρίσκεται στα χέρια του Υφυπουργού κ.Βασιλειάδη και των τεχνικών υπηρεσιών της Γ.Γ.Α.και σε έντυπη μορφή.

**Ο οικονομικά Ισχυρός και Αυτοδύναμος Δήμος έχει τη δυνατότητα να καλύψει μέρος της ανακατασκευής του παλιού γηπέδου του Ανταγόρα και το επόμενο βήμα είναι η υπογραφή της προγραμματικής σύμβασης ανάμεσα στο Δήμο και την Πολιτεία και η δημοπράτηση του έργου.**

**Μετά λοιπόν την υπογραφή** από τον Υφυπουργό Αθλητισμού κ. Βασιλειάδη της σύμβασης για την τοποθέτηση νέου παρκέ στο κλειστό γήπεδο μπάσκετ της Κω δρομολογείται και η χρηματοδότηση μέρους του κόστους για την ανακατασκευή του παλαιού γηπέδου Ανταγόρα.

Σε δήλωση του, αμέσως μετά τη συνάντηση με τον Υφυπουργό Αθλητισμού κ.Βασιλειάδη, ο Δήμαρχος Κω κ.Κυρίτσης αναφέρει:

‘’ **Για τη νεολαία μας ήταν μια σημαντική μέρα σήμερα. Η ανακατασκευή του παρκέ στο κλειστό του μπάσκετ ξεκινά άμεσα και το παλιό γήπεδο του Ανταγόρα θα μετατραπεί σε ένα σύγχρονο στάδιο. Ο κ. Υφυπουργός έδειξε πραγματικό ενδιαφέρον και αποδέχθηκε την πρόταση μας.**

**Δήμος και Πολιτεία θα χρηματοδοτήσουν το έργο με βάση τη μελέτη που ετοιμάσαμε και αύριο κιόλας θα είναι στα χέρια της Πολιτείας.’’**